Diari Oficial de la Generalitat Valenciana


Sumari del DOGV 4904, del 16-12-2004 (2004/12177)

RESOLUCIÓ de 30 de novembre de 2004, de la Universitat Politècnica de València, per la qual es convoca procés específic de promoció interna per a l'accés al grup A, sector d'administració especial, tècnic superior de laboratori (pf494), segons l'aplicació de la disposició addicional quarta del Decret 33/1999, de 9 de març, del Govern Valencià.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4904

Data del DOGV
:   16-12-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/12875


Data del document
:   30-11-2004

Organisme emissor
:   Universitat Politècnica de València

Tipus de document
:   Resolució

Descriptors 

:   * concurs administratiu
    * universitat
    * professió tècnica

RESOLUCIÓ de 30 de novembre de 2004, de la Universitat Politècnica de València, per la qual es convoca procés específic de promoció interna per a l'accés al grup A, sector d'administració especial, tècnic superior de laboratori (pf494), segons l'aplicació de la disposició addicional quarta del Decret 33/1999, de 9 de març, del Govern Valencià. [2004/12601]
  
A fi d'atendre les necessitats de personal en aquesta administració pública encarregada del servei públic de l'educació superior, aquest Rectorat, de conformitat amb el que disposa l'article 75 de la Llei Orgànica 6/2001, d'Universitats, de 21 de desembre; com també el Text Refós de la Llei de la Funció Pública Valenciana i el Decret 33/1999, de 9 de març, del Govern Valencià, acorda convocar proves d'accés al grup A, sector d'administració especial, tècnic superior de laboratori de la Universitat Politècnica de València, d'acord amb les bases següents:
  
1. Objecte de la convocatòria
  
1.1. Aquesta convocatòria té per objecte la selecció de personal per a cobrir llocs del grup A, sector d'administració especial, tècnic superior de laboratori de la Universitat Politècnica de València, pel torn de promoció interna, en aplicació de la disposició addicional quarta del Decret 33/1999, de 9 de març.
  
1.2. La realització d'aquestes proves selectives s'ajustarà al que preveu el Text Refós de la Llei de la Funció Pública Valenciana i la normativa que el desenvolupa.
  
2. Condicions generals dels aspirants
  
2.1. Per a l'admissió a aquestes proves selectives, els aspirants hauran de reunir els requisits següents:
  
a) Els aspirants que concórreguen a aquestes proves selectives hauran de ser personal funcionari de carrera de la Universitat Politècnica de València, del grup B, sector d'administració especial, i haver-hi prestat serveis efectius durant almenys dos anys com a funcionari de carrera en el cos/escala de tècnic mitjà de laboratori en el grup B, i complir els requisits següents:
  
1. Trobar-se exercint el lloc amb destinació definitiva.
  
2. Que el lloc de treball ocupat es trobe classificat en la relació als llocs de treball d'aquesta Universitat Politècnica per a ser proveït per grups de titulació A/B, sector d'administració especial, tècnic mitjà de laboratori.
  
b) Estar en possessió del títol de doctorat, llicenciatura, títol d'enginyeria, d'arquitectura o equivalent, o tenir complides les condicions per a obtenir-lo en la data que acabe el termini de presentació d'instàncies. En el cas de titulacions obtingudes a l'estranger caldrà d'estar en possessió de la credencial que acredite la seua homologació o de la credencial de reconeixement per a l'exercici de les professions considerades regulades en virtut del Reial Decret 1.665/1991, de 25 d'octubre.
  
2.2. Les condicions per a l'admissió a les proves, s'hauran de reunir en el moment de finalització del termini de presentació de sol·licituds i mantenir-se durant tot el procés selectiu, fins al moment de la presa de possessió.
  
3. Sol·licituds
  
3.1. Qui desitge prendre part en aquestes proves selectives, ho haurà de fer constar en la sol·licitud segons el model que serà facilitat gratuïtament en el Registre General (edifici del Rectorat) o en l'Àrea d'Informació de la Universitat Politècnica de València, sitis al camí de Vera, s/n, de València; en el Registre de l'Escola Politècnica d'Alcoi, sítia a la plaça de Ferrándiz i Carbonell, s/n, d'Alcoi; en el Registre de l'Escola Politècnica de Gandia, sítia a la carretera de Nazaret-Oliva, s/n, del Grau de Gandia, i en la pàgina web del Servei de Recursos Humans, l'adreça electrònica de la qual és http://www.upv.és/rrhh/ (gestió del PAS).
  
3.2. Les sol·licituds es dirigiran al rector de la Universitat Politècnica de València, camí de Vera, s/n, CP 46121, València, en el termini de vint dies hàbils comptadors a partir de l'endemà de la publicació d'aquesta convocatòria en el DOGV.
  
3.3. La presentació de sol·licituds es podrà efectuar en el Registre General de la Universitat Politècnica de València, camí de Vera, s/n, CP 46818, València, edifici del Rectorat; en el Registre de l'Escola Politècnica Superior d'Alcoi, plaça de Ferrándiz i Carbonell, s/n, Alcoi; en el Registre de l'Escola Politècnica Superior de Gandia, carretera de Nazaret-Oliva, s/n, Grau de Gandia, o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat segons la Llei 4/1999, de 13 de gener.
  
En el cas que s'optara per presentar la sol·licitud davant una oficina de correus, es farà en sobre obert, perquè la instància figure datada i segellada pel funcionari de correus abans de ser certificada. Si no es fa d'aquesta manera, es considerarà presentada en la data d'entrada en qualsevol dels llocs establits en el paràgraf anterior.
  
Les sol·licituds subscrites a l'estranger es podran cursar, en el termini expressat en la base 3.2, a través de les representacions diplomàtiques o consulars espanyoles corresponents, les quals les trametran seguidament a l'organisme competent. La persona interessada adjuntarà a l'esmentada sol·licitud el comprovant bancari d'haver satisfet els drets d'examen.
  
3.4. Els drets d'examen seran de 23,74 €, que s'ingressaran en el compte corrent número 2077 0724 68 0971986958 €taxes?, de la Caixa d'Estalvis de València, Castelló i Alacant (Bancaixa), a la urbana 724, situada a la Universitat Politècnica de València, camí de Vera, s/n, CP 46375 València. El justificant del pagament dels drets d'examen es realitzarà amb la impressió del segell, en la sol·licitud, de l'entitat esmentada. En cap cas la mera presentació i el pagament comportarà la substitució del tràmit de presentació de la sol·licitud, en temps i forma, davant l'òrgan expressat en la base 3.2.
  
3.5. D'acord amb allò establit en l'article 33 bis de la Llei 12/1997, de 23 de desembre, de Taxes de la Generalitat Valenciana, redactat d'acord amb la Llei 9/1999, de 30 de desembre, estan exemptes del pagament de la taxa establida en el paràgraf anterior els aspirants amb una discapacitat igual o superior al 33%. Aquests aspirants hauran de presentar certificació de la Conselleria de Benestar Social o dels òrgans competents d'altres administracions públiques, que acredite discapacitat igual o superior al 33%.
  
4. Admissió d'aspirants
  
4.1. Finalitzat el termini de presentació de sol·licituds, el rector dictarà una resolució, que es publicarà en el DOGV, que contindrà la relació provisional d'admesos i exclosos a la realització de les proves, així com els nomenaments dels membres que componen el tribunal de selecció.
  
4.2. Els aspirants podran, en el cas d'error o exclusió, esmenar els defectes en què hagen incorregut en la sol·licitud o realitzar les reclamacions que consideren convenients, en el termini de deu dies hàbils comptadors a partir de l'endemà de la publicació de la relació provisional d'admesos i exclosos en el DOGV.
  
4.3. En tot cas, a fi d'evitar errors i, en el supòsit de produir-se'n, possibilitar l'esmena en temps i forma, els aspirants comprovaran fefaentment no sols que no figuren en la relació provisional d'exclosos sinó, a més, que els noms i les dades consten correctament en les relacions d'admesos pertinents.
  
4.4. Transcorregut el termini de deu dies hàbils, esmenats els defectes, si escau, i vistes les reclamacions que corresponguen, es dictarà una resolució que contindrà la relació definitiva d'admesos i exclosos, i, almenys amb una antelació de quinze dies hàbils, la data, el lloc i l'hora de realització i començament dels exercicis, que es publicarà en el DOGV. Si és procedent, es publicarà també l'ordre d'actuació dels aspirants segons el que disposa la base 7.2.
  
4.5. Els errors de fet que pogueren advertir-se, es podran esmenar en qualsevol moment, d'ofici o a petició de la persona interessada.
  
5. Proves selectives
  
5.1. El procediment de selecció constarà de dos exercicis obligatoris i eliminatoris:
  
5.1.1. Primer exercici.
  
Es realitzarà per escrit i versarà sobre els coneixements que s'especifiquen en el temari de l'annex I de la present convocatòria.
  
Aquest exercici es configurarà en forma de qüestionari tipus test amb quatre alternatives de resposta, de les quals només una serà la correcta.
  
La duració d'aquest exercici serà fixada pel tribunal amb la suficient antelació.
  
5.1.2. Segon exercici.
  
Consistirà en una prova pràctica sobre el temari especificat en l'annex I i les funcions a desenvolupar en el lloc de treball.
  
La duració d'aquest exercici serà fixada pel tribunal amb la suficient antelació.
  
5.2. En tots els exercicis, el tribunal prendrà les mesures necessàries per a garantir-ne l'anonimat en la valoració. S'anul·laran tots aquells que continguen alguna marca que poguera identificar-ne l'autor.
  
6. Qualificació dels exercicis
  
6.1. El primer exercici es qualificarà de 0 a 10 punts. Caldrà obtenir una qualificació igual o superior a 5 punts per a ser declarat apte.
  
6.2. El segon exercici es puntuarà de 0 a 10 punts. Caldrà obtenir una qualificació igual o superior a 5 punts per a ser declarat apte. Els criteris de correcció es faran públics amb anterioritat a la realització de l'exercici.
  
6.3. Els aspirants que hagen resultat aptes en els dos exercicis conformaran la relació d'aspirants aprovats.
  
6.4. Resoltes les possibles al·legacions i esmenes, el tribunal dictarà una resolució que fixarà la relació definitiva d'aspirants aprovats.
  
7. Desenvolupament de les proves selectives
  
7.1. Els exercicis tindran lloc a la ciutat d'Alcoi.
  
El primer exercici es realitzarà al lloc, la data i l'hora que s'establisca en la resolució per la qual s'aprova i es publica en el Diari Oficial de la Generalitat Valenciana la llista definitiva d'admesos i exclosos de les proves objecte d'aquesta convocatòria, amb una antelació no inferior a quinze dies hàbils.
  
7.2. Els aspirants seran convocats per a cada exercici en crida única. Els membres del tribunal qualificador i el personal col·laborador no permetran l'accés a la sala on es realitze l'exercici d'aquelles persones que hi compareguen una vegada conclosa la crida dels aspirants convocats.
  
Cas de realitzar-se l'exercici en diverses sessions, l'ordre d'intervenció dels aspirants començarà per la lletra B, seguint l'ordre alfabètic de cognoms segons la Resolució de 25 de març de 2004 de la Conselleria de Justicia i Administracions Públiques (DOGV número 4.729, de 8 d'abril de 2004).
  
Els aspirants hauran d'acreditar-ne la personalitat mitjançant la presentació del DNI o del resguard amb fotografia, del passaport o del permís de conduir, sense que amb aquest efecte siguen vàlides les fotocòpies compulsades d'aquests documents; així com de l'exemplar per a l'interessat de la sol·licitud d'admissió a les proves.
  
7.3. Començades les proves, l'anunci de la realització de la resta d'exercicis el farà públic el tribunal al local en què s'haja realitzat l'anterior; en el tauler d'anuncis del Servei de Recursos Humans ?Secció del PAS, a l'edifici del Rectorat, i, complementàriament i sense caràcter oficial, en la pàgina web del Servei de Recursos Humans, en l'adreça: http://www.upv.es/rrhh/ (apartat de gestió del PAS), amb una antelació mínima de 48 hores.
  
Els aspirants perdran el seu dret quan es personen als llocs de realització quan ja s'hagen iniciat les proves, o per no assistir-hi, encara que es dega a causes justificades.
  
8. Publicitat de les llistes
  
8.1. El tribunal elevarà al rector les llistes definitives dels aspirants que hagen superat les proves, per a la inserció en el DOGV.
  
9. Coneixements de valencià
  
9.1. L'acreditació dels coneixements de valencià pels aspirants que hagen superat les proves selectives, que disposa l'article 9.4 del Text Refós de la Llei de la Funció Pública Valenciana, es podrà realitzar mitjançant la presentació d'algun dels documents següents:
  
a) Títol de Batxiller o equivalent cursat a la Comunitat Valenciana, amb superació de les assignatures de valencià.
  
b) Títol de l'Escola Oficial d'Idiomes corresponent al tercer curs de coneixements de valencià.
  
c) Certificat de nivell Mitjà de la Junta Qualificadora de Coneixements de Valencià.
  
d) Certificat de Grau Mitjà de Coneixements del Valencià expedit u homologat pel Servei de Normalització Lingüística de la Universitat Politècnica de València.
  
9.2. Qui no puga acreditar aquests coneixements, conforme al que estableix el punt anterior, haurà de realitzar el curs específic de valencià a què es refereix l'article 9.4 del Text Refós de la Llei de la Funció Pública Valenciana.
  
10. Presentació de documents
  
10.1. En el termini de vint dies hàbils, comptadors des de l'endemà de la publicació en el DOGV de les relacions definitives d'aprovats, els aspirants proposats hauran de presentar al Servei de Recursos Humans -Secció del PAS (d'aquesta universitat, a través del Registre General de la Universitat Politècnica de València; al Registre de l'Escola Politècnica Superior d'Alcoi, situada en la plaça Ferrándiz i Carbonell, s/n, d'Alcoi; al Registre de l'Escola Politècnica Superior de Gandia, situat en la carretera Nazaret-Oliva, s/n, Grau de Gandia, o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat conforme a la Llei 4/1999, de 13 de gener, la documentació següent:
  
a) Llevat que conste en l'expedient personal, fotocòpia compulsada del títol acadèmic exigible segons aquesta convocatòria o certificat acadèmic que acredite haver realitzat tots els estudis per a l'obtenció del títol. En el cas de titulacions obtingudes a l'estranger, haurà d'adjuntar-se la credencial que acredite l'homologació.
  
b) Els aspirants discapacitats hauran de presentar certificat de la Conselleria de Benestar Social o dels òrgans competents d'altres administracions públiques que acredite discapacitat igual o superior al 33%, així com la seua capacitat per a exercir les funcions que corresponguen a les vacants oferides.
  
10.2. Els aspirants seleccionats que, dins del termini establit en el punt anterior i tret de casos de força major, no presenten la documentació acreditativa es deduirà que no tenen algun dels requisits exigits i no podran ser nomenats funcionaris de carrera, sense perjudici de la responsabilitat en què puguen haver incorregut per falsedat en les sol·licituds de participació.
  
11. Nomenament de funcionaris
  
Conclòs el procés selectiu i transcorregut el termini de presentació de la documentació, els qui l'hagen superat es nomenaran funcionaris de carrera del grup A, sector d'administració especial, tècnic superior de laboratori d'aquesta Universitat Politècnica mitjançant resolució que es publicarà en el DOGV, i quedaran adscrits com a funcionaris d'aquest grup als llocs que ocupaven amb caràcter definitiu, amb la categoria tècnic superior de laboratori.
  
12. Tribunal
  
12.1. El tribunal qualificador d'aquestes proves selectives serà nomenat pel rector en la resolució que faça pública la relació provisional d'admesos i exclosos, amb una antelació mínima d'un mes a la data de l'inici de les proves, i estarà compost per:
  
·President/presidenta: un vicerector/una vicerectora de la Universitat Politècnica de València.
  
·Tres vocals, designats pel rector de la Universitat Politècnica de València, personal funcionari de carrera.
  
·Un/una vocal, designat per la Junta del PAS de la Universitat Politècnica de València, personal funcionari de carrera.
  
·Un secretari/una secretària, personal funcionari de carrera de la Universitat Politècnica de València, que actuarà amb veu però sense vot.
  
Així mateix, es designarà un tribunal suplent amb la mateixa composició.
  
12.2. El tribunal, per a la realització de les proves, podrà designar el personal col·laborador, ajudant i assessor especialista que considere oportú.
  
12.3. Els membres del tribunal, així com el personal col·laborador, ajudant i assessor especialista, se n'hauran d'abstenir i podran ser recusats per les persones interessades quan hi concórreguen circumstàncies de les previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Així mateix, s'haurà d'abstenir qui haguera realitzat tasques de preparació d'aspirants en els cinc anys anteriors a la publicació d'aquesta convocatòria.
  
Tots els membres del tribunal hauran de reunir els requisits establits en l'article 13-4 del Text Refós de la Llei de la Funció Pública Valenciana i, almenys, la meitat més un d'aquests haurà de tenir una titulació corresponent a la mateixa àrea de coneixements l'exigida per a l'ingrés.
  
12.4. El tribunal, així com el personal col·laborador, ajudant i el personal especialista, podrà exigir dels aspirants, en qualsevol moment, que acrediten la identitat de conformitat amb el que preveu la base 7.2.
  
12.5. A l'efecte de comunicacions i de qualsevol altra incidència el tribunal tindrà la seu a la Universitat Politècnica de València, camí de Vera, s/n, CP 46924, València.
  
12.6. El tribunal tindrà la categoria assenyalada en el Decret 24/1997, d'11 de febrer, del Consell de la Generalitat Valenciana, sobre indemnitzacions per raó del servei i gratificacions per serveis,
  
El tribunal tindrà la consideració d'òrgan col·legiat de l'administració i, en aquest sentit, estarà sotmés a les normes contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
13. Recursos
  
13.1. Contra aquesta convocatòria i les seues bases, que són definitives en la via administrativa, les persones interessades podran interposar recurs contenciós administratiu en el termini de dos mesos comptadors a partir de l'endemà de la publicació en el DOGV, davant els òrgans jurisdiccionals contenciosos administratius de la Comunitat Valenciana, de conformitat amb el que estableixen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999, així com els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Potestativament, podran interposar recurs de reposició, en el termini d'un mes, davant el rector, de conformitat amb els articles 116 i 117 de l'esmentada Llei 30/1992, segons la redacció modificada per la Llei 4/1999.
  
13.2. Contra els actes del tribunal, es podrà interposar recurs d'alçada davant del rector d'aquesta Universitat en el termini d'un mes, a partir de l'endemà de la publicació de la corresponent resolució del tribunal.
  
València, 30 de novembre de 2004.- El rector de la Universitat Politècnica de València: Francisco Javier Sanz Fernández.
  
ANNEX I
  
Codi del lloc: PF494
  
Denominació del lloc: Tècnic Superior de Laboratori
  
Unitat: Dep. d'Enginyeria Mecànica i de Materials
  
Centre: EPS. d'Alcoi
  
Catalogación: A/B 22 E026
  
Funcions generals
  
- Supervisar, dirigir i realitzar, si s'escau, les operacions necessàries per al funcionament correcte del laboratori/taller, de conformitat amb les necessitats docents i investigadores.
  
- Responsabilitat sobre el personal de laboratori de menor qualificació.
  
- Maneig de PC a nivell d'usuari.
  
- Supervisar, dirigir i realitzar, si s'escau, la preparació, el muntatge i el manteniment de les pràctiques de laboratori, d'acord amb les especificacions del professorat responsable d'aquestes.
  
- Col·laboració i suport tècnic al professorat en el desenvolupament de les classes pràctiques i els treballs d'investigació, d'acord amb les especificacions del professorat responsable d'aquestes.
  
- Maneig, utilització i manteniment dels equips, instruments i material de laboratori, així com supervisió de l'adquisició d'aquest.
  
- Realització de tots aquells treballs tècnics per als quals capacite el nivell de coneixements exigits.
  
- Maneig i instal·lació de paquets informàtics a nivell d'usuari.
  
- Gestió i vigilància del compliment de les normes de seguretat i higiene als laboratoris, junt amb les de prevenció de riscos laborals.
  
- Gestió de residus dels laboratoris.
  
- I totes aquelles funcions inherents al lloc de treball d'acord amb la categoria professional.
  
Funcions específiques
  
- Maneig i manteniment de les màquines de taller.
  
- Soldadura autògena, SMAW, GTAW, GMAW.
  
- Mecanització per arrancada de borumballa, torn, fresadora, rectificadora.
  
- Maneig de màquines de control numèric:
  
\* Torn i fresadora
  
\* Robots de manipulació
  
- Maneig d'equips de metrologia.
  
- Aparells de mesura i estris de control dimensional.
  
- Rugosímetre.
  
- Màquina de mesurar per coordenades.
  
- Coneixement del programari de suport de pràctiques.
  
- Maneig de PC a nivell d'usuari.
  
- Simulador de programes de control numèric.
  
- Fabricació assistida per ordinador.
  
- Injecció de plàstics.
  
- Robòtica.
  
Temari
  
1. Llei orgànica 6/2001, de 21 de desembre, d'Universitats.
  
2. Estatuts de la Universitat Politècnica de València: règim jurídic (títol preliminar: capítols I i II). Estructura de la Universitat (títol primer). Govern de la Universitat (títol segon).
  
3. Llei de prevenció de riscos laborals: objecte, àmbit d'aplicació i definicions. Drets i obligacions. Serveis de prevenció. Consulta i participació dels treballadors. Responsabilitats i sancions.
  
Bloc de coneixements específics
  
4. Fonaments de metrologia dimensional
  
Conceptes i definicions generals. Unitats de mesura. Magnituds d'influència. Patrons. Precisió en la indústria. Organització metrològica. Traçabilitat. Pla de calibratge. Tractament i fonaments matemàtics del càlcul de la incertesa.
  
5. Normalització
  
Concepte i classificació de toleràncies. Sistema ISO de toleràncies. Definició i tipus d'ajustos. Calibradors passa-no passa. Toleràncies de forma: definició i simbologia. Toleràncies de posició: definició i simbologia.
  
6. Tècniques de mesurament I
  
Introducció. Característiques d'un instrument de mesura. Blocs patró. Instruments de mesura de longituds: sistemes micromètrics i de nònius. Comparadors. Mètodes de mesura d'angles. Patrons d'angles. Aparells basats en la regla dels sinus. Mètodes de mesura de rosques, engranatges, radis i cons. Instruments i equips de mesurament de formes. MMC.
  
7. Tècniques de mesurament II
  
Mesura de radis i cons. Mesura de rosques. Mesures d'engranatges. Criteris de rebuig d'una mesura. Mesures de planitud i rectitud. Mesurament de rodonesa i altres. Rugositat superficial: definició, paràmetres bàsics i mesurament. Màquines de mesurament per coordenades (toleràncies geomètriques, forma i posició). Criteris de rebuig de mesures.
  
8. Fonaments del conformació per emmotllament
  
Introducció. Característiques dels processos d'emmotllament. Classificació. Materials emprats en l'emmotllament. Tecnologia de fusió. Colabilitat i temps d'ompliment. Sistemes de distribució: elements i característiques de disseny. Sistemes d'alimentació: elements, característiques de disseny i massalota.
  
9. Conformació per emmotllament en arena
  
Introducció. Emmotllament en arena: característiques i camp d'aplicació. Tipus d'arena: origen, qualitats, control i preparació. Models i mascles: materials i característiques. Construcció de motles: tècniques. Altres processos de conformació per emmotllament. Emmotllament en conquilla per gravetat. Emmotllament per inversió de motle. Emmotllament per injecció: cambra calenta i cambra freda. Emmotllament per centrifugació. Emmotllament de precisió: en closca, a la cera perduda, mercast, amb algeps.
  
10. Qualitat en peces foses
  
Introducció. Classificació de defectes en peces foses: defectes de forma, de superfície, de conjunt, ocults. Xuclet. Regles de disseny de peces foses.
  
11. Fonaments de la conformació per deformació plàstica
  
Introducció. Deformació plàstica dels metalls: característiques del procés. Fonaments del conformació en fred i en calent. Variables de treball en deformació plàstica: tensió real i deformació logarítmica. Mètodes d'anàlisi: generalitats. Mètode de la deformació homogènia. Classificació dels processos de conformació. Forja: característiques, tipus, materials, equips, productes obtinguts. Extrusió: característiques, materials, productes obtinguts, equips, tècniques operatives, càlculs. Estiratge: característiques, productes obtinguts, equips, càlculs.
  
12. Processos de conformació de materials polimèrics i compostos
  
Fonaments d'injecció. Programació de variables. Extrusió. Programació de variables. Termoconformació. Programació de variables. Bufatge. Seguretat i higiene.
  
13. Conformació de xapa
  
Laminatge: característiques, productes obtinguts, equips, càlculs. Processos de conformació amb separació de material. Processos de conformació sense separació de material. Càlculs.
  
14. Fonaments de la soldadura
  
Introducció. Classificació dels processos d'unió. Concepte de soldabilitat. Classificació dels processos de soldadura. Característiques de la unió soldada. Preparació de les unions. Normalització i simbologia. Càlculs.
  
Fonaments de soldadura per arc elèctric. Soldadura amb elèctrode revestit (SMAW): característiques, aplicacions, equips. Soldadura sota gas protector amb elèctrode no consumible (GTAW): característiques, aplicacions, equips, material d'aportació, gasos de protecció. Soldadura sota gas protector amb elèctrode consumible (GMAW): característiques, aplicacions, equips, material d'aportació, gasos de protecció.
  
15. Altres processos d'unió
  
Soldadura oxiacetilènica: descripció i aplicacions. Soldadura forta i blana: descripció i aplicacions. Soldadura per resistència elèctrica: descripció i aplicacions. Soldadura per procediments no convencionals: làser, feix d'electrons, per explosió. Unió per adhesius: mecanismes d'adhesió, classificació d'adhesius.
  
16. Generalitats de la conformació per arrancada de material
  
Introducció al tall dels metalls. Concepte de mecanització. Moviments fonamentals de tall. Classificació dels processos de tall i màquines eina. Eina monotall elemental: geometria. Factors de què depèn i influència d'aquests. Eines de tall. Velocitat de tall. Lubricants.
  
17. Màquines eina
  
Planejadora. Llimadora. Mortasadora. Brotxadora. Components. Moviments. Operacions que realitzen. Potència necessària. El torn. La fresadora. Components. Moviments. Operacions que realitzen. Potència necessària. Perforadora. Mandrinadora. Puntejadora. Màquines d'abrasius. Conformats especials. Seguretat i higiene.
  
18. La programació i el control numèric
  
Producció, fabricació i automatització. Flexibilitat en la màquina de control numèric i camp d'aplicació. Avantatges i inconvenients del control numèric. Concepte i fases de la programació. Programació del torn CNC. Programació de la fresadora CNC. Programació de robots.
  
19. Coneixements bàsics d'ofimàtica
  
Windows, Word, Excel, Access, Powerpoint. Maneig d'arxius. Creació de documents. Creació de bases de dades. Programació bàsica i creació de macros.
  
20. Coneixements complementaris d'Informàtica
  
Autocad, Mastercam. Instal·lació dels programes. Manteniment d'usuaris. Desinstal·lació i restauració.
  
21. Protecció en laboratoris i tallers
  
Risc mecànic. Risc elèctric. Risc químic.
  
22. Ergonomia del lloc de treball i pantalles de visualització
  
Riscos posturals. Riscos associats a l'ús de l'ordinador.
  
23. Seguretat en laboratoris i tallers
  
Manipulació de càrregues. Treballs en altura. Sorolls. Riscos físics.
  
24. Drets i obligacions del personal de la UPV en matèria de seguretat i salut
  
Política de prevenció.
  
25. Objecte, àmbit i definicions de la Llei de prevenció de riscos laborals
  
Normativa sobre prevenció de riscos laborals. Objecte i caràcter de la norma. Àmbit d'aplicació. Definicions.
  
26. Política en matèria de riscos per a protegir la seguretat i la salut en el treball
  
Objectius de la política. Normes complementàries. Actuacions de les administracions públiques competents en matèria laboral. Institut Nacional de Seguretat i Higiene en el Treball. Inspecció de Treball i Seguretat Social. Actuacions de les administracions públiques competents en matèria sanitària. Coordinació administrativa. Participació d'empresaris i treballadors. Comissió Nacional de Seguretat i Salut en el Treball.
  
27. Drets i obligacions en riscos laborals
  
Dret a la protecció enfront dels riscs laborals. Principis de l'acció preventiva. Avaluació de riscos. Equips de treball i mitjans de protecció. Informació, consulta i participació. Formació dels treballadors. Mesures d'emergència. Risc greu i imminent. Vigilància de la salut. Documentació. Coordinació d'activitats empresarials. Protecció de treballadors especialment sensibles a determinats riscos. Protecció de la maternitat. Protecció dels menors. Relacions de treball temporals, de durada determinada i en empreses de treball temporal. Obligacions dels treballadors en matèria de prevenció de riscos.
  
28. Residus perillosos
  
Normes generals sobre la gestió dels residus. Valoració i eliminació de residus. Gestió de residus. Valoració i eliminació.
  
29. Avaluació dels riscos i planificació de l'activitat preventiva
  
Avaluació dels riscos. Definició. Contingut general de l'avaluació. Procediment. Revisió. Documentació.
  
30. Planificació de l'activitat preventiva dels riscos
  
Necessitat de la planificació. Contingut.